O‘zbekiston Prezidenti Qozogʻiston Bosh vazirining birinchi oʻrinbosarini qabul qildi

23.02.2017
O‘zbekiston Respublikasi Prezidenti Shavkat Mirziyoyev 23 fevral kuni O‘zbekiston va Qozogʻiston oʻrtasida ikki tomonlama hamkorlik boʻyicha hukumatlararo qoʻshma komissiyaning navbatdagi majlisida ishtirok etish uchun mamlakatimizga kelgan Qozogʻiston Respublikasi Bosh vazirining birinchi oʻrinbosari Asqar Maminni qabul qildi.
Davlatimiz rahbari mehmonni qutlar ekan, O‘zbekiston va Qozogʻiston oʻrtasidagi strategik sheriklik munosabatlari, shu jumladan, savdo-iqtisodiy aloqalar barqaror va izchil rivojlanayotgani hamda mustahkamlanib borayotganini mamnuniyat bilan ta’kidladi.
Davlatlarimiz rahbarlarining 2016 yil sentabr oyida Samarqand shahridagi uchrashuvida erishilgan kelishuvlarga muvofiq oʻzaro savdo hajmini tubdan oshirish va nomenklaturasini kengaytirish, shuningdek, mamlakatlarimizning yetakchi korxonalari oʻrtasida sanoat kooperatsiyasini rivojlantirishga qaratilgan qator istiqbolli loyihalar hamkorlikda ishlab chiqilmoqda.